
Rupert Rezső politikai pályája 1920-1926

Kulcsszavak: Horthy-korszak, liberális ellenzék, Nemzetgyűlés, Rupert Rezső, Veszprém
Rupert Rezső (1880–1961) az I. világháborút megelőzően ügyvédként praktizált Veszprémben. Ugyan már 1912-ben jelöltette magát a veszprémi képviselőtestületbe, országos szinten politizálni csak a háborút követően az őszirózsás forradalom ideje alatt kezdett. Ekkor csatlakozott az Országos Kisgazdapárthoz. Utóbbi átalakulásait leszámítva 1920 és 1926 között összesen 5 parlamenti párt tagja volt. Ebben az időszakban kétszer is megválasztották a törvényhozás tagjává: 1920-ban kisgazda, majd 1922-ben liberális képviselőként.
Végül az oktobrista Kossuth-párt elnökeként vesztette el a mandátumát 1926-ban, ugyanakkor egészen 1947-ig aktívan politizált, 1935-től ismét parlamenti képviselőként.
Dolgozatomban Rupert politikai életrajzának 1920–1926 közötti időszakát vizsgálom. Elsősorban azokat az eseményeket követem nyomon, melyek a Kisgazdapártból történő kiválását és folyamatos balra tolódását a legjobban jellemzik. Ennek kapcsán mélyebben igyekszem elemezni a Rupertet érdeklő közjogi és politikai kérdéseket.

Kutatásom a politikai életrajzon túlmutató célja hozzászólni a Horthy-korszak utóbbi időben kevésbé kutatott liberális ellenzékének történetéhez. Utóbbi bár kevésbé kutatott téma, úgy vélem fontos adalékul szolgálhat a rendszer konszolidációjának menetéhez, ezáltal új perspektívát is nyitni a korszak politikusai közti általánosabb viszonyrendszerre és politikai kérdéseire.



